text: «Крэмль імкнецца падкласьці Лукашэнку атрутную кнопку» - Салiдарнасць
  Политика 19.08.2009
  -- Не сакрэт, што яшчэ ніколі адносіны паміж Крамлём і беларускім лідэрам Аляксандрам Лукашэнкам не былі такімі халоднымі, як сёньня. І можна з упэўненасьцю казаць, што як мінімум на працягу апошніх двух гадоў Аляксандар Лукашэнка ні ў якай ступені не арыентуецца на Расею і зьвязвае будучыню Беларусі і свайго рэжыму з Захадам – Эўразьвязам і Злучанымі Штатамі.
  І інцыдэнт з журналістамі НТВ – маленькі, але паказальны і характэрны эпізод у гэтай пазыцыйнай барацьбе.
  -- А ці можа паўплываць на адносіны Беларусі з Эўропай кантэкст гэтага эпізоду? У дадзеным выпадку гэта ня тое, што Расея газ перакрывае ці малако да сябе не пускае. Вось прыехалі расейскія журналісты, хацелі выкрыць злачынствы беларускага рэжыму, а рэжым заткнуў рот рускаму свабоднаму слову. Гэта можа неяк гуляць у адносінах Беларусі з Захадам, Расеі з Захадам?
  -- Я мяркую, што ў Крамля не атрымаецца падаць гэта як перасьлед свабоды слова. У тэлеканала НТВ надта кепская для гэтага рэпутацыя, ён вядомы як рупар самых брудных прапагандысцкіх праектаў Крамля, і адмыцца ад гэтай рэпутацыі нават дзякуючы высылцы яго журналістаў зь Беларусі ў яго не атрымаецца. З такой рэпутацыяй разьлічваць на імгненнае ператварэньне ў апірышча свабоды слова ніяк не даводзіцца. Ня думаю, што Лукашэнка тут нешта прайграе, а афіцыйная Расея выйграе ў адносінах з Эўропай.
  Прэзыдэнт Беларусі зможа патлумачыць Эўропе, што ў Расеі рыхтуецца чарговая кампанія па яго ачарненьні, што недалёка ад ісьціны, і журналісты, якія знаходзіліся на тэрыторыі Беларусі, рыхтавалі чарговую акцыю ў межах гэтай кампаніі. І Захад гэтаму паверыць, бо НТВ неаднаразова быў удзельнікам такіх кампаній, толькі ня супраць Беларусі, а брытанскіх шпіёнаў, Захаду ў цэлым, кепскіх бізнэсмэнаў, эмігрантаў і г.д. Таму я думаю, што разыграць гэта супраць збліжэньня Беларусі з Эўропай у Крамля не атрымаецца.
  -- Праз год у Беларусі прэзыдэнцкія выбары. Паводле Вашай інфармацыі – ці зьбіраецца Крэмль у іх удзельнічаць, ставячы не на Лукашэнку, а спрабаваць шукаць іншыя фігуры? У Беларусі даволі шмат пісалі пра нядаўнія сустрэчы ў Дзярждуме Аляксандра Казуліна. Гэта пакуль пробныя шары ці ўжо спробы знайсьці беларускага Януковіча?
  -- Пасьля таго, як Расея знайшла свайго Януковіча ва Ўкраіне ў 2004 годзе і моцна апяклася на гэтым малацэ, яна будзе дзьмуць на любую постсавецкую ваду. Ніякай стратэгіі зьмены ўлады ў Беларусі ў Расеі няма, а нават калі б такая стратэгія і была, то няма рычагоў і мэханізмаў яе рэалізацыі.
  На жаль, рычагі "мяккай улады" і больш жорсткія мэханізмы, якія мела Расея адносна краін-суседзяў, даўно вычарпаныя і страчаныя. Таму ўсе гэтыя паездкі беларускіх апазыцыянэраў – ня больш чым рытуал і спосаб дробна ўкусіць Аляксандра Лукашэнку.
  Мяркую, для Лукашэнкі цяпер больш важная легітымізуючая роля Захаду – Эўропы і ЗША. Калі ён дамовіцца зь імі пра мэханізм пераемнасьці, то ён сыйдзе ад улады, і новым прэзыдэнтам Беларусі стане Віктар Лукашэнка. Калі не дамовіцца, то Аляксандар Лукашэнка будзе рознымі спосабамі працягваць сваё знаходжаньне на прэзыдэнцкай пасадзе, але Расея перашкодзіць гэтаму ня зможа.